Pagirgždūčio piliakalnis

Pagirgždūčio piliakalnis su gyvenviete, Varakauščyzna, Pagirgždūtis II, Pilalė (registro kodas iki 2005 m. balandžio 19 d. A1362K, Lietuvos Respublikos kultūros paminklų sąrašo Nr. AR1208) – piliakalnis Telšių rajono savivaldybės teritorijoje, prie Pagirgždūčio kaimo, Varnių seniūnija.

Piliakalnis 
Piliakalnis įrengtas aukštumos kyšulyje į Alkupio slėnį. Aikštelė trapecinė, 25 m ilgio, 18 m pločio vakariniame gale, 20 m pločio rytiniame gale. Vakariniame jos gale supiltas 3 m aukščio, 23 m pločio pylimas, kurio išorinis 5 m aukščio šlaitas leidžiasi į 20 m pločio, 1 m gylio griovį. Šlaitai statūs, 16 m aukščio.

Piliakalnis apardytas arimų, pylimas – bulviarūsių. Apaugęs lapuočiais, kurių dalis iš šiaurinės pusės nukirsta.

Tyrimai 
Piliakalnio žvalgomuosius archeologinius tyrimus 1964 m. atliko Lietuvos istorijos institutas. Rasta lipdytos keramikos grublėtu paviršiumi. Radinius saugo Lietuvos nacionalinis muziejus. Piliakalnis datuojamas I tūkstantmečio viduriu – II tūkstantmečio pradžia.

Šaltiniai 

 Lietuvos kultūros ir gamtos paminklų atlasas. Enciklopedijų leidykla, Vilnius, 1991 m., p 78.
 Lietuvos TSR kultūros paminklų sąrašas, V., 1973, p.190

Nuorodos 
 Lietuvos piliakalniai

Piliakalniai Telšių rajone